‘किसीका भाइ किसीकी जान’ को कमजोर ओपनिङ
बलिउड फिल्म ‘किसीका भाइ किसीकी जान’ सलमान खानको एक दशकयताकै सबैभन्दा कमजोर ओपनिङ गर्ने फिल्म बनेको छ ।
मुम्बई — बलिउड फिल्म ‘किसीका भाइ किसीकी जान’ सलमान खानको एक दशकयताकै सबैभन्दा कमजोर ओपनिङ गर्ने फिल्म बनेको छ ।भारतीय सञ्चारमाध्यमका अनुसार खानको पछिल्लो फिल्मले बक्स अफिसमा औसत कमाइ गरेको छ । शुक्रबार प्रदर्शनमा आएको ‘किसीका भाइ किसीकी जान’ ले १५ करोड ८१ लाख भारतीय रुपैयाँको व्यापार गरेको हो । सलमानको २०१० मा रिलिज भएको फिल्म ‘दबंग’ ले १४ करोड ५० लाख भारतीय रुपैयाँको ओपनिङ गरेको थियो । त्यसयता ‘किसीका भाइ किसीकी जान’ को ओपनिङ सबैभन्दा कमजोर देखिएको हो । फिल्मको दुई दिनको कलेक्सन करिब २२ करोड पुगेको जनाइएको छ । यसअघि सलमानका ‘भारत (२०१९)’ ले ४२ करोड ३० लाख, ‘सुल्तान (२०१६)’ ले ३६ करोड ५४ लाख, ‘एक था टाइगर (२०१२) ले ३२ करोड ९३ लाख र ‘रेस ३ (२०१८)’ ले २९ करोड १७ लाख भारतीय रुपैयाँको ओपनिङ गरेका थिए । त्यस्तै, उनका ‘बडिगार्ड (२०११), ‘किक (२०१४)’, ‘बजरंगी भाइजान (२०१५)’ र ‘ट्युबलाइट (२०१७)’ ले पनि २० करोडभन्दा माथिको व्यापार गरेका थिए । फरहाद सम्जीको निर्देशनमा बनेको ‘किसीका भाइ किसीकी जान’ मा सलमानसँगै पूजा हेगडे, दग्गुबती वेंटकेश, राघव जुयाल, शहनाज गिल, पलक तिवारी, सिद्धार्थ निगम, जस्सी गिललगायत कलाकारले अभिनय गरेका छन् । सलमान खान फिल्म्स ब्यानरले जिस्टुडियोसँगको सहकार्यमा निर्माण गरेको फिल्मको कथा सलमानले तयार पारेका हुन् । ५७ वर्षीय सलमानका ‘टाइगर–३’ नोभेम्बर १० रिलिज हुँदै छ । त्यस्तै उनको अर्को फिल्म ‘टाइगर भर्सेस पठान’ सुटिङको तयारीमा छ ।